91-jarige verkragter swaar gevonnisArgieffoto ŉ 91-jarige verkragter van Mpumalanga is swaar gevonnis nadat hy skuldig bevind is op 12 aanklagte van verkragting wat kinders behels. Brig. Leonard Hlathi, provinsiale polisiewoordvoerder, het Dinsdag gesê die bejaarde verkragter, Mdungwa Johannes Malinga, is Vrydag in die Carolina-streekhof 12 lewenslange tronkstrafvonnisse opgelê vir dade wat hy tussen 2006 en 2007 in die omgewing gepleeg het. “Tydens die verhoor het die hof gehoor hoe die beskuldigde, wat beweer hy is ŉ tradisionele geneser, kinders tussen die ouderdom van sewe en nege jaar oud uitgebuit het wat na hom toe gebring is vir behandeling,” het Hlathi gesê. “Van die kinders het by sy huis oorgeslaap sodat hy ‘rituele’ kon doen om hulle te ‘genees’, waartydens hy die geleentheid sou misbruik om die kinders te verkrag. Drie van sy slagoffers is ook ernstig deur hom aangerand.” Malinga se doen en late het aan die lig gekom toe van die kinders se ouers vreemde gedrag by hulle opgemerk het. Die kinders is vir mediese ondersoeke geneem, waarna verkragting bevestig is. Altesaam 12 kinders het sake teen Malinga aanhangig gemaak. Malinga is tot ŉ bykomende drie jaar tronkstraf gevonnis op elk van drie aanklagte van aanranding met die doel om ernstig te beseer. Die vonnisse sal gelyklopend uitgedien word. Lt.genl. Mondli Zuma, provinsiale polisiekommissaris, het die swaar vonnis verwelkom en die betrokke rolspelers geloof wat ŉ rol in die skuldigbevinding gespeel het wat tot die vonnis gelei het. “Ons glo dat die vonnis as ŉ afskrikmiddel vir ander misdadigers sal dien,” het hy gesê.